এই তথ্যটি আমাদের আজ অজানা নয়। গত দশ পনের বছরে উচ্চশিক্ষায় বুয়েট, কুয়েট, মেডিক্যাল ও বিশ্ববিদ্যালয়ে – গ্রাম থেকে আসা ছাত্র-ছাত্রীদের সংখ্যা উল্লেখযোগ্য হারে কমে যাচ্ছে দিনকে দিন! উচ্চমাধ্যমিক পরীক্ষার পর কোচিং সেন্টারগুলো, ছাত্রদের শিখিয়ে দেয় – কী উপায়ে পড়লে সংক্ষিপ্ত সময়ে – খুব ভালো পরীক্ষাটি দেয়া যায়। এটি অস্বীকার করবার কোন উপায় নেই – এটি একটি তুমুল প্রতিযোগিতামূলক পরীক্ষা, একটি প্রশ্নের উত্তর ভুল হয়ে গেলেই ঘটে যেতে পারে চূড়ান্ত সর্বোনাশ! আজ পর্যন্ত যতটুকু দেখে এসেছি – তাতে নিঃসন্দেহে বলতে পারছি – শিক্ষার্থীদের ডাক্তার হবার জন্য মূল রেসটি শুরু হয়ে যায় এইচএসসি পরীক্ষা শেষ হয়ে যাবার ঠিক পর দিন থেকেই! আমেরিকা ইয়োরোপ এবং ভারতেও মেডিক্যালে পড়বার জন্য প্রতিযোগিতা মূলক পরীক্ষায় অংশগ্রহণ বাধ্যতা মূলক। ভারতে মেডিক্যালে পড়বার প্রতিযোগিতামূলক পরীক্ষাটির নাম AIPMT / অল ইন্ডিয়া প্রি মেডিক্যাল টেস্ট। ২০১০ সালের পর থেকে অধিক সংখ্যক পরীক্ষার্থীকে সুযোগ করে দিতে, পরীক্ষাটিকে দুইটি পর্বে ভাগ করা হয়েছে – প্রথমে প্রিলিমিনারী, এবং পরে টিকলে মেইন পরীক্ষা। এই পরীক্ষার তারিখটি নির্ধারিত করে দেয়া হয়েছে – প্রতি বছর মে মাস শুরুর প্রথম রবিবারে, তা এক যোগে অনুষ্ঠিত হবার নিয়ম। ২০১৫ সালে এই পরীক্ষায় হরিয়ানা রাজ্যে পুলিশ দুইজন ডেন্টিস্ট এবং একজন মেডিক্যালের ছাত্রকে গ্রেফতার করে, যারা ছাত্রের শরীরের ভেতরে গেঞ্জিতে লুকিয়ে রাখা মোবাইল ডিভাইসের সাথে ব্লটুথ ফোনে, প্রশ্নপত্রের উত্তর বলে দিয়েছিলেন। ঘটনা তদন্ত করে সুপ্রিম কোর্ট এর সত্যতা পায় এবং পরীক্ষা বাতিল ঘোষণা করে নতুন করে পরীক্ষা নেয়ার নির্দেশ প্রদান করে।